Fjerritslev-virksomheden Migatronic viser solid fremgang på både omsætning og resultat.

Svejsekoncernen Migatronic i Fjerritslev har haft et fornuftigt 2019. Koncernen leverede en omsætningsvækst på 1,3% til 334,7 millioner kroner, og derudover er der en fremgang i resultatet på 5% til 10,1 millioner kroner. Det skyldes i høj grad et massivt salg af automatiserede svejseløsninger, som steg med 50% sidste år. - Årets resultat lever op til de fremsatte forventninger. Vores produkter har i en årrække leveret solide præstationer i et konkurrencepræget marked, hvor vi står særligt stærkt i Danmark og på flere europæiske markeder. Vores forretning bygger i høj grad på at løfte vores kunders effektivitet ved levering af innovative svejseløsninger og service- og supportydelser, og det kan vi konstatere, at vi har stor succes med, udtaler adm. direktør for Migatronic-koncernen, Niels Jørn Jakobsen, i en pressemeddelelse. Automatiserede løsninger Særligt svejseautomatiserede løsninger er i høj kurs i disse år, og det afspejler sig også i Migatronic-koncernens regnskab, hvor salget af standardiserede svejseautomatiseringsløsninger voksede med 50% i 2019: - Flere små og mellemstore virksomheder er begyndt at kigge mod automationsløsninger, og i den forbindelse er vores kollaborative svejserobot, CoWelder, et oplagt valg for mange, der måske ikke tidligere har haft automatisering i overvejelserne. Det skyldes i høj grad, at det er en brugervenlig automationsløsning, der samtidig kan skræddersyes efter den enkelte kundes behov. Den kan således implementeres i en produktion uden de helt store omvæltninger, og det har fået efterspørgslen til at tage fart fra dele af markedet, der ikke tidligere overvejede robotteknologi, forklarer Niels Jørn Jakobsen. I regnskabsåret 2020 venter Migatronic en vækst i omsætningen på 5-10 pct. samt et resultat før skat i niveauet 11-16 millioner kroner.